陪徐狄二子出東郊即事
作者：王洋
朝代：宋

paragraphs: 與君同酸苦，思得一散愁。
散愁何所適，共作郭外遊。
是時窮冬節，寒威未肯收。
茫茫一望間，豐瑞彌阡疇。
老農挾雉子，嬉戲尋朋儔。
問之向人語，明年報有秋。
淮南塵土地，髙原少車溝。
夏苗率畏旱，冬雪苦不優。
若呈盈尺白，卒歲無所憂。
常聞爭戰後，天意不自由。
人心結恨憤，陰陽不旋流。
皇天佑邦家，予賚徧九州。
將欲掃凶醜，先爲除凶蟊。
況此甸服內，大駕方豫游。
賜之倉箱實，始應政事修。
所以田野間，老農獲歌謳。
愁中聞此語，悅如去罝罦。
未諳鼎饋食，亦宜保乾餱。
回頭顧二子，不用自拘囚。
往來茅舍酒，三酌更獻酬。
枯腸得滑潤，一笑散孤幽。
放懷了無悶，萬事皆悠悠。
晚歸足益健，自喜筋力柔。
歸見城中人，揣我將何求。